L'Escola d'Administració Pública de Catalunya (EAPC) ha guanyat un contracte del Centre Comú de Recerca de la Comissió Europea (JRC) per organitzar un camp d'innovació al voltant de la construcció del sentit de pertinença dels joves fills de famílies immigrades.
La Comissió Europea ha seleccionat la proposta de l'EAPC en el marc del programa de finançament i suport a la recerca Science Meets Parliaments / Science Meets Regions.
Aquest camp d'innovació forma part del projecte pilot que l'EAPC du a terme amb la Secretaria d'Igualtat, Migracions i Ciutadania (SIMC) de la Generalitat de Catalunya dins el programa EAPC motor de recerca.
El programa EAPC motor de recerca té diversos objectius.
D'una banda, l'Escola busca el compromís de decisors públics que són propietaris d'un repte social per abordar-lo amb polítiques basades en l'evidència científica.
D'altra banda, vol atraure la comunitat científica a fer la recerca que proporcioni les evidències necessàries per a l'orientació de polítiques sobre aquests reptes socials.
Finalment, hi implica també els altres actors rellevants, a través d'un procés participatiu que aplica la metodologia de recerca i innovació responsables ( responsible research and innovation, RRI) que recomana la Comissió Europea en el programa Science with and for Society del Programa marc de recerca H2020.
Amb aquest projecte l'EAPC col·labora amb la Comissió Europea en el desenvolupament de noves maneres de pensar plantejades de baix a dalt ( bottom-up ), a través d'una forta implicació dels agents necessaris, per abordar els reptes socials amb un enfocament creatiu i centrat en els resultats i l'impacte.
Els camps d'innovació són una metodologia que impulsa el JRC de la Comissió Europea per explorar i definir respostes col·laboratives a reptes complexos mitjançant un procés estructurat en diverses fases, que té com a punt central el treball conjunt entre els diversos actors rellevants durant una trobada de dos o més dies.
Es tracta d'un procés condensat, breu en el temps, en què els agents clau de la quàdruple hèlix (Administració pública, món acadèmic, empresa i societat civil) aborden reptes econòmics, socials, tecnològics, culturals o mediambientals en el nivell polític, estratègic o operatiu, per trobar solucions innovadores.
Aquests reptes són identificats, revisats i tractats des de diferents perspectives per diversos participants, que els transformen en oportunitats que després poden ser desenvolupades i posades en pràctica.
Les persones que hi participenformulen idees i les debaten mitjançant dinàmiques de grup que en una primera fase fan aflorar la divergència d'opinions, en una segona fase faciliten la identificació de consensos i finalment ajuden els grups a prototipar solucions concretes.
Un dels elements característics d'aquest procés és la implicació dels propietaris dels reptes.
Els propietaris dels reptes són directius d'organismes amb competència política en la matèria que es tracta, que es posen com a prioritat trobar solucions als reptes plantejats i tenen la capacitat d'implantar-les.
Coneixen el marc administratiu, legal, organitzatiu i cultural en què el projecte pot ser implementat i alhora poden considerar i visualitzar solucions disruptives que van més enllà del marc actual.
Els camps d'innovació es basen en el compromís dels organismes propietaris dels reptes per continuar treballant en les solucions proposades pels participants amb l'objectiu de dur-les a la pràctica i avaluar-ne l'eficàcia.
L'objectiu final del camp d'innovació sobre els processos de construcció del sentit de pertinença és identificar i prototipar propostes d'actuació per incorporar-les al Pla de ciutadania i de les migracions 2021-2024 que elabora la Secretaria d'Igualtat, Migracions i Ciutadania (SIMC) de la Generalitat de Catalunya, amb vocació interdepartamental.
Catalunya ha experimentat al llarg dels darrers 100 anys tres grans moviments migratoris que han configurat la seva realitat social i demogràfica.
El darrer d'aquests tres períodes té un moment culminant en la primera dècada del segle XXI, en què la població passa de 6 a 7,5 milions d'habitants.
A diferència dels anteriors processos migratoris, la procedència de les persones arribades en els darrers anys és global.
Actualment, a Catalunya s'hi parlen prop de 300 llengües diferents.
El repte principal és com aconseguir una societat cohesionada, que consideri la seva diversitat com una riquesa i que promogui la interacció positiva entre els seus membres.
El concepte de societat que es planteja és el d'una societat inclusiva, en la qual la definició del "nosaltres" permet la inclusió de tots els seus membres, amb indiferència dels seus orígens, cultures o creences religioses.
La SIMC actua com a organisme propietari del repte general de construir el sentit de pertinença dels joves fills de famílies immigrades, que d'acord amb les línies de recerca prioritàries identificades en el procés participatiu que va impulsar l'EAPC l'any 2018, es desdobla en els quatre reptes següents:
Construir el sentit de pertinença en una societat pluricultural (coordinat per la SIMC).
Millorar la interacció entre joves de diversos orígens, cultures i religions (coordinat per l'Agència Catalana de Juventut).
Augmentar la participació en la vida pública dels joves de diversos orígens, cultures i religions (coordinat per la Direcció General de Participació Ciutadana i Processos Electorals).
Millorar la igualtat d'oportunitats dels joves de diversos orígens, cultures i religions a través de les polítiques d'ocupació juvenil: (coordinat pel Servei d'Ocupació de Catalunya).
Cadascun d'aquests reptes serà treballat per un grup liderat per un facilitador sènior que treballarà estretament amb els propietaris de cada repte i amb el suport de facilitadors juniors.
També hi haurà un facilitador en cap per donar una visió de conjunt al camp d'innovació.
Els grups seran heterogenis i estaran integrats per representants de l'Administració, acadèmics, membres d'organitzacions i entitats, societat civil i comunitat educativa.
Cada repte el treballarà un grup de repte format per persones convidades expressament per l'EAPC i la SIMC.
Un equip de facilitadors i relators conduirà les dinàmiques de treball.
Els participants seran persones de perfils diversos, com:
Benvinguda i presentació del projecte Science meets regions.
Generalitat de Catalunya i Centre Comú de Recerca (JRC) de la Comissió Europea
Diàleg amb fills dels tres grans processos migratoris del segle XX a Catalunya.
Coneixerem com han viscut el seu procés de construcció d'identitat i de creació de sentit de pertinença a la societat.
Saül Gordillo, periodista i director de Catalunya Ràdio
Salima El Yossoufi, regidora de l'Ajuntament del Vendrell
Marc Malapitan, president de l'associació Kalayaan Cultural Filipina
Moderadora: Tania Adam, periodista i gestora cultural
El camp d'innovació: reptes, objectius, participants i metodologia.
Els reptes i els seus propietaris
Carles Macian, adjunt al secretari d'Igualtat, Migracions i Ciutadania
Francesc Poch, director de l'Agència Catalana de Joventut
Ismael Peña, director general de Participació Ciutadana i Processos Electorals
Mercè Garau, directora del Servei d'Ocupació de Catalunya
Objectius, participants i metodologia
Exploració dels reptes i de les oportunitats, i generació de les primeres idees en un procés de descoberta (fase de divergència).
Aprofundiment en els reptes, enriquiment d'idees, consens sobre idees per prototipar.
Sessions d'intercanvi d'idees entre grups per enriquir mútuament les propostes.
Tancament: reflexions del dia i objectius per a l'endemà
Sessió plenària: recapitulació del dia anterior i objectius del dia
Revisió de les oportunitats i millora de les idees per integrar-les en propostes concretes per prototipar.
Treball en profunditat de les propostes per prototipar i disseny d'actuacions concretes per integrar en el Pla de ciutadania i de les migracions 2021-2024.
Proposa de full de ruta: 6 setmanes – 6 mesos – 6 anys.
El full ha d'especificar actuacions concretes, l'efecte esperat, qui és responsable de cada actuació i la resta d'agents implicats.
Sessió plenària: presentació dels prototips de les actuacions
Valoració i compromisos dels propietaris dels reptes
Elaboració i difusió d'un glossari que ajudi a eradicar la terminologia racista, tenint en consideració que el llenguatge és un element fonamental en l'elaboració de discurs i en la generació d'idees.
Creació d'un nou organisme que aporti diagnosi, elabori protocols i materials formatius, imparteixi formació, elabori dictàmens vinculants i ajudi a crear opinió pública per eradicar el racisme.
Seria impulsat per la Secretaria d'Igualtat, Migracions i Ciutadania.
Programes de mentoria per als fills de les famílies que acaben d'arribar a un municipi.
Es desenvoluparan a les escoles, les entitats esportives i les entitats de lleure.
L'objectiu és evitar que hi hagi persones excloses pel fet de no comprendre allò que passa al seu voltant o per no tenir contactes "autòctons".
Això permetria millorar la convivència, les relacions humanes i la interacció en el nou medi.
Creació d'una xarxa amb persones de diverses edats, orígens i gènere, representativa de tothom, que sigui un espai permanent de discussió sobre temes relacionats amb la construcció del sentit de pertinença i que tingui la capacitat de fer recomanacions a les administracions.
L'objectiu és generar espais de trobada que afavoreixin relacions improbables i sinergies entre persones de diferents orígens, cultures i religions.
Una escola oberta que participi més en la vida social i cultural, amb una comunitat educativa que tingui més competències interculturals, i amb itineraris curriculars i extracurriculars que incorporin la gestió de les emocions i la humilitat cultural i que treballin més les similituds que les diferències.
Creació d'espais públics d'interacció social autogestionats per joves de diferents orígens, cultures i religions amb el suport d'agents socioculturals professionals.
L'objectiu és promoure la participació, augmentar la interacció entre el jovent i ajudar a teixir espais comuns.
Un model d'Administració pública transversal que treballi en xarxa amb la comunitat i al servei de la comunitat.
L'objectiu és eliminar barreres d'accés a les administracions, impulsar la recerca-acció participativa en projectes comunitaris i crear eines i serveis per acompanyar les iniciatives del jovent.
Creació d'un ens editorial gestionat per una assemblea de joves, amb l'objectiu de generar continguts digitals i promoure canals perquè el jovent s'expressi.
Es tracta de fomentar els valors democràtics i la participació afavorint la visibilitat de joves d'orígens diversos i fomentant la creació de contingut crític.
Aquest ens tindria el suport de l'Administració, que facilitaria recursos i l'accés a persones expertes.
Creació d'un qüestionari que s'afegeixi a la metodologia d'organització de processos participatius, per assegurar una representació equitativa dels joves de diferents orígens, cultures i religions com a garantia dels seus drets.
Es tracta d'un qüestionari d'autodiagnosi que permetria detectar necessitats del jovent i incorporar la diversitat de condicions i les diferents realitats del col·lectiu jove per tenir la seva veu en els processos participatius.
Projecte d'autogestió juvenil d'espais públics per augmentar el reconeixement, la visibilitat i la responsabilitat del jovent, amb l'objectiu d'apoderar-lo per participar en la presa de decisions públiques.
Pla d'accions per combatre el fracàs escolar amb ajuts i beques, una guia de llenguatge inclusiu i l'establiment de quotes i clàusules socials que facilitin als joves l'accés a la funció pública.
L'objectiu és aconseguir que les persones joves de diversos orígens, cultures i religions se sentin representades a la vida pública.
Pla d'acció per facilitar l'accés del jovent de diversos orígens, cultures i religions a nous sectors productius.
D'una banda, inclou formació per a la comunitat educativa, les entitats col·laboradores i les famílies, sobre el jovent (amb perspectiva interracial), sobre el mercat laboral (noves ocupacions i perfils demanats) i sobre els procediments administratius relacionats amb la llei d'estrangeria.
D'altra banda, vol obrir la mirada del sector productiu a partir de la cocreació mitjançant el disseny d'itineraris formatius a mida, la cerca de referents i la participació en processos d'acompanyament al jovent alhora que s'introdueixen mecanismes de sensibilització per a la no discriminació a dins de les empreses.
Creació d'una eina que contribueixi a valorar les capacitats del jovent i a reconèixer les habilitats i coneixements que han adquirit.
Es proposa una certificació que acrediti les competències durant un període de cinc anys, renovable, en les àrees següents: habilitats lingüístiques, habilitats de mediació intercultural i habilitats socials com ara l'escolta activa, l'empatia i el compromís social.
Pertinença: propostes del grup de repte
Interacció: propostes del grup de repte
Participació: propostes del grup de repte
Oportunitats: propostes del grup de repte
Camp d'innovació 23 i 24/10/2019
L'Hospitalet de Llobregat (Barcelona)